《庆清朝 校印东海渔歌即竟，因拟作校词图，先制此解为券。》
清代·寿森

金马门颓，铜驼棘暗，国华只有斯文。卅年感沧桑变，世事纷纭。

清才溯丰沛，羡刘安鸡犬尽青云。玉树歌残南渡去，花落无春。

樵南谷，渔东海，望天游旧迹，画栋成尘。绣阁缥缃几卷，历劫犹存。

惆怅名山孤本，忍教遗墨竟湮沦。况又是天家眷属，盖代词人。

作者简介：寿森，字幼卿、号逸庵，北京人，光绪间举人。